b'\n_START_ARTICLE_\nHBO\n_START_SECTION_\nHist\xc3\xb2ria\n_START_PARAGRAPH_\nFou el primer canal de televisi\xc3\xb3 per cable que no utilitzava la xarxa de difusi\xc3\xb3 terrestre de televisi\xc3\xb3 habitual fins aquell moment. Va comen\xc3\xa7ar a emetre l\'any 1965 quan Charles Dolan va guanyar una concessi\xc3\xb3 de televisi\xc3\xb3 a Manhattan. En lloc d\'utilitzar el cable de tel\xc3\xa8fon o microones, va fer passar cable sota els carrers de Manhattan creant el sistema Sterling Manhattan Cable. L\'empresa tenia una petita base de subscriptors i la corporaci\xc3\xb3 Time Life Inc. va comprar tota l\'empresa per poder ampliar la cobertura._NEWLINE_Fou el primer a emetre les imatges via sat\xc3\xa8l\xc2\xb7lit l\'any 1975, avan\xc3\xa7 que li va permetre transmetre el combat de boxa entre Muhammad Ali i Joe Frazier a Manila. L\'any 1986, HBO tamb\xc3\xa9 fou la primera a xifrar la seva emissi\xc3\xb3, utilitzant el sistema DES, perqu\xc3\xa8 nom\xc3\xa9s poguessin veure el senyal els que pagaven._NEWLINE_L\'any 1989, Time Inc. i Warner Communications es van fusionar per crear Time Warner, corporaci\xc3\xb3 que encara \xc3\xa9s propiet\xc3\xa0ria del canal._NEWLINE_T\xc3\xa9 un parell de joint ventures, primer la formaci\xc3\xb3 de TriStar Pictures amb Columbia Pictures i CBS, i despr\xc3\xa9s va fusionar el seu The Comedy Channel amb el canal HA! de Viacom per formar Comedy Central._NEWLINE_Actualment, HBO t\xc3\xa9 operacions internacionals a Llatinoam\xc3\xa8rica, la Rep\xc3\xbablica Txeca, Hongria, Romania, Pol\xc3\xb2nia, Eslov\xc3\xa8nia, Cro\xc3\xa0cia, S\xc3\xa8rbia, Bulg\xc3\xa0ria, Bangladesh, \xc3\x8dndia i Pakistan. Tamb\xc3\xa9 ha invertit en la televisi\xc3\xb3 neozelandesa Sky Movies i t\xc3\xa9 intencions d\'operar en mercats europeus m\xc3\xa9s estrat\xc3\xa8gics com Fran\xc3\xa7a, Regne Unit, Espanya, Alemanya i It\xc3\xa0lia.\n_START_SECTION_\nProgramaci\xc3\xb3\n_START_PARAGRAPH_\nHBO t\xc3\xa9 la reputaci\xc3\xb3 d\'oferir programaci\xc3\xb3 original de molt alta qualitat, un servei exclusiu de subscripci\xc3\xb3 que no porta publicitat. Factors que redueixen la pressi\xc3\xb3 de HBO per disminuir aspectes o temes controvertits en la seva programaci\xc3\xb3, permetent viol\xc3\xa8ncia gr\xc3\xa0fica, sexe expl\xc3\xadcit, llenguatge groller i el consum de drogues.\n_START_SECTION_\nPel\xc2\xb7l\xc3\xadcules\n_START_PARAGRAPH_\nHBO t\xc3\xa9 actualment contractes d\'exclusivitat amb la seva companyia germana Warner Bros., amb Dreamworks i amb la Twentieth Century Fox. A m\xc3\xa9s, mant\xc3\xa9 els drets parcials per cable de pagament de les pel\xc2\xb7l\xc3\xadcules produ\xc3\xafdes per Sony Pictures (excloent aquelles que es facin en associaci\xc3\xb3 amb Revolution Studios) i Universal Studios. Tot i que New Line Cinema \xc3\xa9s tamb\xc3\xa9 empresa germana de HBO, algunes de les seves pel\xc2\xb7l\xc3\xadcules no apareixen a HBO degut a un acord extern previ amb el seu competidor Starz!.\n_START_SECTION_\nEsports\n_START_PARAGRAPH_\nHBO ha transm\xc3\xa8s alguns dels combats m\xc3\xa9s famosos de boxa i des de 1991 presenta combats mitjan\xc3\xa7ant el sistema HBO pay per view. Cada any transmet alguns partit del Torneig de Wimbledon de tennis i cobreix la National Football League (NFL) de futbol americ\xc3\xa0 amb un programa especial ("Inside the NFL").\n_START_SECTION_\nHBO a Espanya\n_START_PARAGRAPH_\nHBO \xc3\xa9s oferit com un servei de subscripci\xc3\xb3 de v\xc3\xaddeo sota demanda amb el que es pot accedir a continguts com s\xc3\xa8ries i pel\xc2\xb7l\xc3\xadcules. El funcionament \xc3\xa9s semblant a Netflix, la seva m\xc3\xa0xima competidora, pagant una subscripci\xc3\xb3 de 7,99 euros al mes per la visualitzaci\xc3\xb3 il\xc2\xb7limitada de contingut. Com a empreses, Netflix i HBO competeixen oferint s\xc3\xa8ries diferents que l\'altra no et permet veure._NEWLINE_HBO Espanya ofereix acc\xc3\xa9s a totes les estrenes mundials tant de s\xc3\xa8ries com de pel\xc2\xb7l\xc3\xadcules d\'HBO al mateix temps que s\'estrenen als Estats Units. Les estrenes d\'altres prove\xc3\xafdors (tals com Warner, FOX, Sony, Disney...) estan disponibles a Espanya 24 hores despr\xc3\xa9s de la seva estrena als Estats Units. Tot i que HBO ofereix tot el c\xc3\xa0taleg de s\xc3\xa8ries del propi prove\xc3\xafdor, es produeixen algunes excepcions. _NEWLINE_Algunes de les s\xc3\xa8ries m\xc3\xa9s conegudes que ofereix HBO Espanya s\xc3\xb3n: Joc de Trons, Els Soprano, Vikings, Lucifer...'